Prešov 16. decembra (TASR) - Prioritou novozvoleného predsedu Prešovského samosprávneho kraja Petra Chudíka v prvom roku existencie druhého stupňa samosprávy bude príprava rozvojových programov vyššieho územného celku (VÚC). Okrem toho, ako povedal na dnešnej tlačovej besede v Prešove, sa zameria na riešenie štruktúry úradu samosprávneho kraja.
Podľa neho prešovský VÚC "asi cestou veľkých investícií nepôjde", lebo nie sú zdroje. P. Chudík je však odhodlaný obrátiť sa s prosbou o pomoc na ľudí v tomto regióne, ktorí už boli úspešní so svojimi projektmi, uchádzajúcimi sa o podporu z fondov Európskej únie. Sústredí sa aj na stimulovanie malého a stredného podnikania a na iniciovanie rozvoja cestovného ruchu, ktorý má v Prešovskom kraji veľký potenciál. Momentálne ešte nevedel odpovedať na otázku, či sa vzdá mandátu poslanca Národnej rady SR, ktorý vykonáva za Hnutie za demokratické Slovensko od 5. septembra tohto roku. Jeho prioritou je výkon funkcie predsedu kraja a rozhodnutie o zotrvaní v parlamente si nechá na neskôr. V najbližších troch dňoch - do štvrtka 20. decembra, na kedy je zvolané prvé zasadnutie krajského zastupiteľstva, musí absolvovať politické rokovania s koaličnými partnermi - stranou Smer a Stranou demokratickej ľavice, aby vznikol jeho návrh na obsadenie postu podpredsedu kraja.
Na margo toho, že komisia Krajského úradu v Prešove, chystajúca úvodné podmienky pre úrad kraja, ponúkla na jeho zriadenie budovu Okresného úradu v Prešove, uviedol, že to nie je prvoradá otázka. "Podľa mňa je však budova krajského úradu na tento účel vhodnejšia," konštatoval.